《与小儿助子游江横作》
宋代·蒲寿宬

葺荷偶忆湘累句，築屋还寻杜若汀。
孤树每留残日白，片帆徐度远山青。
海鸥知我断机虑，渔父与谁分醉醒。
何处扁舟横短笛，月明风袅不堪听。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。